AaBs Robert Kakeeto træder i søndagens kamp mod AGF ind i stedet for en skadet Frederik Børsting, der dog kun forventes kortvarigt sat ud af spil. - Vi er forberedte på at møde et aggressivt AGF-hold, der presser højt og spiller direkte. De vil givetvis søge en masse dueller og have et ønske om at gøre kampen urolig, og dette skal vi være parate til at modstå fysisk og derfra finde ro på bolden og sætte vores spil, siger cheftræner Lars Søndergaard. AaB spiller på Nordjyske Arena mod AGF søndag, og AaB er fortsat ubesejret efter sæsonens første seks spillerunder. - Både taktisk, spillemæssigt og fightermæssigt leverede vi en stærk præstation mod FC København, og disse dyder skal vi tage med videre til kampen mod AGF, der efter sidste weekends 7-0 nederlag mod Brøndby kommer til Aalborg som et såret mandskab. Efter lørdagens træningspas har cheftræner Lars Søndergaard udtaget følgende 19 navne: 1 Nicolai Larsen, 2 Patrick Kristensen, 3 Jakob Ahlmann, 4 Jakob Blåbjerg, 5 Markus Holgersson, 7 Thomas Enevoldsen, 8 Rasmus Würtz, 10 Edison Flores, 14 Casper Sloth, 16 Magnus Christensen, 17 Christian Bassogog, 18 Rasmus Thellufsen, 20 Marco Meilinger, 21 Kasper Risgård, 22 Carsten Christensen, 26 Robert Kakeeto, 29 Sebastian Grønning, 31 Joakim Mæhle og 32 Kasper Pedersen. Frederik Børsting og Oliver Abildgaard er ukampdygtige, mens Jannik Pohl får kamptræning på Danmarksserieholdet, ligesom Morten Rokkedal og Bardhec Bytyqi i denne weekend optræder for U/19 Ligaholdet.

Opsummering:
AaBs Robert Kakeeto træder i søndagens kamp mod AGF ind i stedet for en skadet Frederik Børsting, der dog kun forventes kortvarigt sat ud af spil.